Grybų grupavimas - Vikipedija

# Grybų grupavimas

### Straipsnis iš Vikipedijos, laisvosios enciklopedijos.

Grupuoti grybus galima pagal kelis skirtingus kriterijus. Dažniausiai jie skirstomi pagal mitybos arba pagal dauginimosi būdus.

## [taisyti] Pagal mitybos būdus

Pagal mitybos būdą grybai skirstomi į saprotrofinius, parazitinius ir mikorizinius.

Sudarant grybų ekologinių grupių terminus pagal mitybinius ryšius vartojama galūnė "trof": grybai, mintantys augalais, vadinami fitotrofais, dumbliais - fikotrofais, kerpėmis - lichenotrofais, samanomis - briotrofais, augantys ant ekskrementų - koprotrofais, ant vabzdžių ir kitų gyvūnų lavonų - nekrotrofais, ant medienos - ksilotrofais, ant gyvos medienos - ksilobiotrofais, ant negyvos – ksilosaprotrofais, ant grybų - biomikotrofais.

### [taisyti] Saprofitiniai grybai

Jų maistas: nukritę lapai, spygliai, kelmai, nudžiūvę medžiai, išvartos, negyva žolinė danga, ekskrementai. Saprotrofai, būdami aktyvūs aplinkos sanitarai, tas medžiagas skaido, paversdami jas puria miško dirva. Skirtingos grybų rūšys ardo skirtingas augalo dalis: paprastasis ausiadyglis (Auriscalpium vulgare) pušies, eglės kankorėžius, pušinis tampriukas (Strobilurus esculentus) pušies konkorėžius, o valgomasis tampriukas (S.esculentus) - tik eglės. Kai kurių rūšių grybai, ypač pelėsiniai, skaido net sintetines medžiagas: kaproną, nailoną, pramoninius gaminius.

Saprotrofų koto pagrindas plaukuotas, apaugęs grybienos gijelėmis. Saprotrofai labiausiai paplitusi grybų grupė. Tai pirmieji grybai žemėje. Iš jų nemažai yra valgomų.

### [taisyti] Parazitiniai grybai

Maitinasi gyvų augalų ir gyvūnų syvais. Gyvena augalų, įvairių gyvūnų, net žmogaus gyvuose organizmuose. Tai rūdys, kūlės, rauplės, daugelis kempininių. Šie kenkėjai dažnai gelsvu, žalsvu, pilkšvu ar baltu sluoksniu aptraukia baravykus, ūmėdes ir kitus grybus. Dėl to labiausiai nukenčia vaisingoji vaisiakūnio dalis - himenis. Net naminei musei gresia pavojus būti užpultai grybo, kuris jos kūną apgobia pūkeliu.

### [taisyti] Mikoriziniai grybai

Dar vadinami mikosimbiotrofais.

Tai grybai kurie su aukštesniaisiais augalais sudaro mikorizę. Šiuo metu žinoma daugiau nei 2000 augalų rūšių, sudarančių mikorizę. Mikorizė gali būti vidinė - kai grybiena įsiskverbia į augalo šakniaplaukio vidų, išorinė - kai grybiena apipina šakniaplaukį iš išorės.

Medžių šaknys, absorbuodamos maisto medžiagas, išskiria rizosferoje toksinus, kurie yra žalingi aplinkiniam dirvožemiui ir net pačiam medžiui. O mikorizinių grybų pagrindinis maistas yra toksinai, todėl savo šeimininkui jie teikia paslaugą.

Mikorizinio grybo koto pamatinė dalis lygi, be grybienos likučių.

### [taisyti] Griežtai neapibrėžta mityba

Daugelio grybų mitybos būdas nėra griežtai apibrėžtas. Pavyzdžiui, raibasis baltikas (Tricholorria terreum), augantis po lapuočiais medžiais, minta kaip saprotrofas, o po spygliuočiais — kaip mikorizinis grybas. Gluosninė kreivabudė (Pleurotus ostreatus) kupetomis apgulusi kelmus, pūvančius kamienus ir išvartas, bet, progai pasitaikius, apninka gyvų medžių medieną. Paprastasis kelmutis (Armillaria mellea) dažniausiai būna saprotrofas, o soduose, parkuose virsta parazitu - jaunus medelius numarina per 1-3 metus, senus - per 10 metų, kartu apninka ir kiti grybai, kol buvusio medžio vietoje suželia žolė.

## [taisyti] Pagal dauginimosi būdus

Pagal dauginimosi būdą grybai skirstomi į dvi grupes: homotalinius ir heterotalinius.

### [taisyti] Homotaliniai grybai

Homotaliniai grybai iš vienintelės sporos išaugina grybieną, iš kurios ilgainiui formuojasi vaisiakūniai, paskleidžiantys sporas (pvz., kai kurie mėšlagrybiai).

### [taisyti] Heterotaliniai grybai

Heterotaliniai grybai subrandina skirtalytes sporas. Tarp jų beveik visi valgomieji ir nuodingieji. Pavyzdžiui, baravyko dalis subrandintų sporų yra vyriškos kilmės, kita dalis - moteriškos. Grybienai, augančiai iš vyriškos sporos, būtinas kontaktas su grybiena, augančia iš moteriškos sporos. Tada išauga nauja grybiena, galinti suformuoti vaisiakūnių užuomazgas. Šių grybų sudėtingesnis gyvenimo būdas.

## [taisyti] Pagal palankią aplinkos terpę

Sudarant terminus, apibūdinančius grybų ir aplinkos santykį, pridedama galūnė "fil": grybai, mėgstantys drėgmę - higrofilai, sausumą mėgstantys - kserofilai, tarpinė grybų grupė - mezofilai, šilumamėgiai - termofilai ir t.t.

## [taisyti] Pagal panaudojimą

Pagal panaudojimą buityje grybai gali būti skirstomi į:

- Valgomus
- Nuodingus
- Haliucinogeninius

Rodomas puslapis "http://lt.wikipedia.org../../../g/r/y/Gryb%C5%B3_grupavimas.html"

Kategorija: Grybai

##### Views

- Straipsnis
- Aptarimas
- Dabartinė versija

##### Paieška